Agassi: - Nadal større enn Federer
French Open starter 25. mai. I den anledning har tennisbohemen André Agassi gitt et intervju til en avis i Singapore, gjengitt i USA Today. - (Roger) Federer var i en helt egen klasse i fire år. Han var hakket bedre enn Roddick og Hewitt. Mens Nadal har konkurrert mot Federer, Djokovic og Murray i det som har vært tennisens «gullalder». Han har gjort det han har gjort, og han er ikke ferdig ennå, sier Agassi og legger til: - Nadal har vunnet et hav av titler, alle Grand Slam-titlene mer enn en gang, med unntak av Australian Open, men gi ham et år til på det. Det er helt utrolig for meg å se hva han har gjort, og han har gjort det mens Federer også har vært på topp. Federer to ganger tvillingfar Agassi understreker at nivået har vært høyere de siste årene, enn da Federer vant så godt som alt fra 2003 til 2007. Agassi hadde en lang og innholdsrik karriere. Han tok sin første Grand Slam-tittel da han vant Wimbledon i 1992, hans siste Grand Slam-tittel kom i Australia i 2003. Han vant OL-gull på hjemmebane i Atlanta i 1996. Roger Federer er blitt 32 år. Han ble nylig tvillingfar for andre gang. Han har vunnet hele 17 (!!) Grand Slam-titler. Men han har bare vunnet French Open en gang (2009). For på grusen i Paris har Nadal vært kongen. Nadal er fem år yngre enn Federer, og har 13 Grand Slam-triumfer, fire færre enn Federer. Nadal har vunnet French Open hvert eneste år siden 2005, med unntak av 2009. Nadal har OL-gull i single Mens Nadal tok OL-gull i Beijing i 2008, har ikke Federer klart å ta hjem gullet i single, men han tok OL-gull i double 2008. USA Today skriver at det har vært en årelang diskusjon hvem som er best av Federer og Nadal, og at det er en vanskelig rangering. Avisen legger til at alle burde se Agassis rangering av Nadal på toppen har en helt naturlig forklaring, da Pete Sampras mener Federer er tidenes beste. Sampras og Agassi var som kjent amerikanske erkerivaler på 1990-tallet.
Åtte ganger Grand Slam-vinner André Agassi er ikke i tvil om at Rafael Nadal (27) er den største tennisspilleren gjennom tidene.